**УТВЪРДИЛ:**



**МИНИСТЕРСТВО НА ОКОЛНАТА СРЕДА И ВОДИТЕ**

**Главна дирекция „Оперативна програма „Околна среда“**

Европейски фонд за регионално развитие

**условия ЗА КАНДИДАТСТВАНЕ**

по процедура чрез директно предоставяне на

безвъзмездна финансова помощ

**BG16FFPR002-3.013**

**„Мониторинг на популацията на вида кафява мечка“**

по приоритет 3 „Биологично разнообразие ”

на Програма „Околна среда“ 2021-2027 г.

**1. Наименование на програмата:**

Програма „Околна среда“ 2021 – 2027 г. (ПОС 2021-2027 г.)

**2. Номер и наименование на приоритета и специфичната цел:**

Приоритет 3 „Биологично разнообразие“

Специфична цел RSO 2.7 „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване“

**3. Наименование на процедурата:**

BG16FFPR002-3.013 Мониторинг на популацията на вида кафява мечка

**4. Измерения по кодове:**

Област на интервенция – 079

Форма на финансиране – 001

Териториален механизъм ЕФСУ – 033

Равенство между половете ЕФСУ - 003

Стопанска дейност – 24

**5. Териториален обхват:** Проектът по процедурата ще бъде изпълняван на територията на Република България.

**6. Цели на предоставяната безвъзмездна финансова помощ по процедурата и очаквани резултати:**

Допълване и надграждане на мониторинга на популацията на кафява мечка на територията на България в съответствие с Плана за действие за опазване на кафявата мечка (*Ursus arctos Linnaeus*, 1758) в България 2024-2033 г.[[1]](#footnote-1), чрез извършване на първоначален генетичен мониторинг на вида на цялата територия на разпространението му, както и установяване размера на популацията в България.

**Мярката не касае изпълнението на ангажиментите на България по чл. 17 от Директива 92/43/ЕИО/ от 21 май 1992 г. за опазване на естествените местообитания и на дивата флора и фауна.**

Очакваните резултатиот изпълнението на дейностите по процедурата са:

Проведени теренни посещения и събран генетичен материал от кафява мечка на цялата територия на разпространението на вида в България;

Проведени генетични лабораторни изследвания;

Анализирани данни и извършена оценка на числеността на популацията на вида.

**7. Индикатори(показатели)[[2]](#footnote-2):**

**Индикатор (показател) за резултат:**

1. 1. Анализирани проби - брой

- Целева стойност за региона в преход – бр.;

- Целева стойност за по-слабо развитите региони – бр.

*За базова стойност кандидатът посочва „0“, а като целева – броя проби, които ще бъдат анализирани в резултат от изпълнението на проекта (най-малко 740 бр., изчислени съгласно указанията на Плана за действие за опазване на кафявата мечка - еквивалентни на двукратния размер на предполагаемата популацията от мечки оценена с алтернативни методи на мониторинг; предполагаемата популация е изчислена на 370 бр., като са взети данните от последното докладване[[3]](#footnote-3) по чл. 17 от Директива 92/43/ЕИО за периода 2013-2018 г., по отношение на минимална популация на вида в континентален биогреографски регион (27 бр.) и алпийски биогреографски регион (343 бр.) в България)*

**Индикатори (показател) за краен продукт:**

2. 1. Инвестиции за подкрепа на мерки извън Натура 2000 – евро

- Целева стойност за региона в преход (ЮЗРП) – евро.

- Целева стойност за по-слабо развити региони (ЮЦРП, ЮИРП, СИРП, СЦРП, СЗРП) – евро.

*За базова стойност се посочва 0 евро, а за целева еквивалентната стойност в евро на безвъзмездната финансова помощ, която се заявява с проектното предложение.*

2.2. Брой обследвани ETRS89 квадрати от грид 10х10 км - брой:

- Целева стойност за региона в преход – бр.;

- Целева стойност за по-слабо развитите региони – бр.

*За базова стойност кандидатът посочва „0 бр.“, а като целева – броят на ETRS квадратите от грид 10х10 км, които ще бъдат обследвани за събиране на генетичен материал от вида кафява мечка на територия, обитавана от вида.*

*Минимална стойност от 143 броя квадрати, съгласно Приложение 10 от План за действие за опазване на кафявата мечка, с цел осигуряване на възможност за изготвяне на сравнителен анализ на резултатите, получени от ДНК анализа с резултатите, получени по утвърдената методика към Националната система за мониторинг на състоянието на биологичното разнообразие (НСМСБР).*

**8. Общ размер на безвъзмездната финансова помощ по процедурата и разпределение по категория региони (ако е приложимо):**

Реализацията на дейностите по настоящата процедура се подпомага финансово от Европейския фонд за регионално развитие (ЕФРР) на Европейския съюз (ЕС) и с национални средства.

Общият размер на средствата, които могат да бъдат предоставени по процедурата чрез директно предоставяне на безвъзмездна финансова помощ (БФП) е до 1 600 000,00 лв. (един милион и шестстотин хиляди лева), от които до 608 000,00 лв. (шестстотин и осем хиляди лв.) за региона в преход.

Посоченият общ размер на безвъзмездната финансова помощ по процедурата може да бъде увеличаван при наличие на финансов ресурс по приоритет „Биологично разнообразие“, без изменение на условията за кандидатстване.

При необходимост средства, предвидени за региона в преход, могат да бъдат пренасочени към по-слабо развити региони.

**9.** **Минимален (ако е приложимо) и максимален размер на безвъзмездната финансова помощ за конкретен проект:**

По процедурата не е предвиден минимален размер БФП.

Максималният размер на проектно предложение е до 1 600 000 лв.

Максималният размер на допустимите разходи, за които може да бъде предоставена БФП за проектното предложение, включва всички допустими разходи за изпълнение на проекта, вкл. непреките разходи за организация и управление, за видимост, прозрачност и комуникация и за подготовка на документации за възлагане на обществени поръчки, съгласно изискванията на раздел 14 от Условията за кандидатстване.

Управляващият орган има право да увеличава одобрения в проектното предложение бюджет по реда на глава шеста от Условията за изпълнение по настоящата процедура.

Управляващият орган на ПОС 2021-2027 г. си запазва правото да не предостави изцяло посочената сума, в случай че проектното предложение не отговаря на изискванията на Условията за кандидатстване, както и в случай че предвидените за изпълнение дейности по проекта изискват по-малък финансов ресурс.

**10. Процент на съфинансиране[[4]](#footnote-4):**

Процентът на съфинансиране на БФП по процедурата е както следва:

- за по-слабо развити региони средства от ЕФРР в размер на 85% – 843 200,00 лв. (осемстотин четиридесет и три хиляди и двеста лева) и национално съфинансиране в размер на 15% – 148 800,00 лв. (сто четиридесет и осем хиляди и осемстотин лева).

- за региона в преход средства от ЕФРР в размер на 70% – 425 600,00 лв. (четиристотин двадесет и пет хиляди и шестстотин лева) и национално съфинансиране в размер на 30% – 182 400,00 лв. (сто осемдесет и две хиляди и четиристотин лева).

По процедурата могат да се предоставят до 100% от максималния размер на допустимите разходи.

**11. Допустими кандидати:**

**Допустим кандидат** по процедурата е Изпълнителна агенция по околна среда (ИАОС), съгласно разпоредбите на чл. 43, ал. 1 от Закона за управление на средствата от Европейските структурни и инвестиционни фондове (ЗУСЕСИФ).

**12. Допустими партньори (ако е приложимо):**

Партньорството по настоящата процедура е допустимо, но не е задължително. Допустими партньори по процедурата са дирекциите на националните паркове и държавните предприятия по чл. 163, ал. 1 от Закона за горите (ЗГ) и техните териториални поделения.

Дирекциите на националните паркове (ДНП) са самостоятелни юридически лица на бюджетна издръжка и на пряко подчинение на Министерството на околната среда и водите (чл. 49 от Закона за защитените територии). При провеждане на своята дейност ДНП осигуряват провеждането на държавната политика по опазване и поддържане на разнообразието от екосистеми и естествените процеси, протичащи в тях, защита на дивата природа, опазване и поддържане на биологичното разнообразие и предоставяне на възможности за развитието на научни, образователни и рекреационни дейности в поверените й защитени територии (чл. 5, ал. 1 от Правилника за устройството и дейността на дирекциите на националните паркове).

Държавните предприятия по чл. 163, ал. 1 от ЗГ са структури към Министерство на земеделието и храните. Съгласно чл. 165, ал. 1, т. 6 от ЗГ, основният предмет на дейност на държавните предприятия по чл. 163, ал. 1 от ЗГ е поддържане разнообразието на екосистемите и опазване на биологичното разнообразие в тях.

В случай на партньорство, разходите, извършени от партньора в хода на подготовката и изпълнението на проекта, са допустими за финансиране при същите условия, които се прилагат по отношение на кандидата. Партньорствата по настоящата процедура не е необходимо да бъдат регистрирани в съда. На етапа на кандидатстване трябва да се представи подписано споразумение между кандидата и партньора, в което се уреждат ясно най-малко:

- правата и задълженията между страните във връзка с подаването на проектното предложение и изпълнението на дейностите по проекта;

- определянето на конкретните финансови ангажименти на всяка от страните във връзка с изпълнението на проекта и по отношение на исканата БФП, в т.ч. собственото участие (собствен принос); ясно разпределение на отговорностите при евентуално налагане на финансови корекции на бенефициента, включително във връзка с дейността на партньора[[5]](#footnote-5);

- стратегията за възлагане на обществени поръчки, вкл. как ще бъдат подготвяни и провеждани съответните процедури;

- реда за възстановяване на сумите на партньора след извършени разплащания по проекта от Управляващия орган - срок за действие на споразумението (най-малко до изтичане на срока на административния договор за предоставяне на безвъзмездна финансова помощ).

**13. Дейности, допустими за финансиране:**

Дейностите, предвидени за изпълнение в рамките на проектното предложение, следва да съответстват на принципите на ефективност, ефикасност и икономичност, да са с нестопански характер и да водят до постигането на целите на процедурата и на Приоритет „Биологично разнообразие“ на ПОС 2021-2027 г., да са в съответствие с принципа за „ненанасяне на значителни вреди[[6]](#footnote-6)“ и с принципите за равнопоставеност на жените и мъжете и осигуряване на равни възможности за всички.

Проектът следва да допринася за постигането на специфична цел „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване” на приоритет 3 „Биологично разнообразие“ на ПОС 2021-2027 г. и целите на процедурата. Приносът на проектното предложение за постигане на целите следва да се опише в секция „Основни данни“, поле „Цел/и на проектното предложение“ на формуляра за кандидатстване в ИСУН.

При стартиране на дейности преди сключване на АДБФП, мерките за видимост, прозрачност и комуникация, заложени в Дял IV, глава III „Видимост, прозрачност и комуникация“ на Регламент (ЕС) 2021/1060 следва да се изпълняват.

Допустими за финансиране са следните дейности, които кандидатът описва и обосновава в проектното предложение:

**13.1.** **Подготвителни дейности –** подготовка на проектното предложение – в т.ч. проучвания и анализ за определяне на ETRS квадратите, в които ще се извърши обследването;

**13.2. Основни дейности:**

- Провеждане на теренни посещения за събиране на генетичен материал от кафява мечка на цялата територия на разпространението на вида в България, вкл. чрез осигуряване на необходимите човешки ресурси, логистика, материали, консумативи и др. Използва се „Методика за полево събиране, съхранение и транспорт на проби /генетичен материал с цел определяне на вида кафява мечка (*Ursus arctos*) чрез генотипиране“, която се намира на: <https://eea.government.bg/bg/bio/opos/activities-results/ethodikisybitraneobrazci_zaanaliz_new.pdf>

- Провеждане на генетични лабораторни изследвания;

-Извършване на анализ от лабораторните изследвания (ДНК анализ) за оценка на популацията на кафява мечка на територията на България (във връзка и с мярка 7.3.1. от „Плана за действие за опазване на кафява мечка (*Ursus arctos Linnaeus*, 1758) в България 2024-2033 г.

- Сравнителен анализ на резултатите, получени от ДНК анализа с резултатите, получени по утвърдената методика към Националната система за мониторинг на състоянието на биологичното разнообразие (НСМСБР) (базирана на следи от жизнената дейност) <https://eea.government.bg/bg/bio/nsmbr/praktichesko-rakovodstvo-metodiki-za-monitoring-i-otsenka/UrsusArctos_MetodikaMonitoring.pdf> .

**-** Организиране и провеждане на мероприятия, в т.ч. работни срещи, инструктажи на полевите експерти и експерти на ИАОС.

**13.3.** **Организация и управление, видимост****,** **прозрачност и комуникация и подготовка на документации за възлагане на обществени поръчки**

**13.3.1. Организация и управление –** включва организиране и обезпечаване работата на екипа за управление на проекта (възнаграждения, осигуровки и командировъчни разходи), осигуряване на необходимите консумативи, материали и оборудване за администриране на проекта.

Всеки бенефициент е пряко отговорен за управлението на проекта и осигуряване качественото изпълнение на заложените дейности. Той следва да предвиди достатъчно механизми за взаимодействие между членовете на екипа за управление на проекта при изпълнение на задачите и отчитане на работата, с цел осигуряване на вътрешна оценка и контрол, както и за мониторинг на напредъка по проекта и предприемането на корективни мерки, при необходимост.

Членовете на екипа могат да бъдат вътрешни за организацията служители, както и външни експерти, на които е възложено изпълнение на дейностите по организация и управление по реда на ЗОП. Това следва да бъде изрично упоменато в проектното предложение.

Ръководителят на проекта не може да съвместява функциите на ръководител с тези на член на екипа за управление на проекта. Ръководителят на бенефициента не може да взема участие в управлението на проекта.

Кандидатът следва да осигури ясна организационна структура за управление на проекта, в която са включени ръководител на проекта и членове с посочени задачи и изисквания за необходимата квалификация и отговорности на всеки отделен член. Членовете на екипа за управление следва да покриват функции като подготовка на документите, необходими за извършване на плащания и за верификация на разходите, мониторинг и докладване, изпълнение на мерки за видимост, прозрачност и комуникация, съхранение на документите по проекта, както и функции по координация на дейностите по проекта. Членове на екипа за управление могат да съвместяват различни функции, с изключение на такива, при които едната от съвместяваните позиции е с контролни функции спрямо другата.

Предвидената организационна структура следва да гарантира разделение на функциите в екипа, като не е допустимо смесване и припокриване на функциите и задачите, както между отделните членове в екипа за управление, така и с външни изпълнители по проекта.

**13.3.2. Видимост, прозрачност и комуникация**

Дейностите за видимост, прозрачност и комуникация трябва да отговарят на условията и изискванията, описани в Дял IV, глава III „Видимост, прозрачност и комуникация“ на Регламент (ЕС) 2021/1060. В тази връзка, конкретният бенефициент има задължение при дейностите за комуникация, видимост и прозрачност да указва произхода на финансирането чрез поставяне на емблемата на ЕС в съответствие с посочените технически характеристики съгласно чл. 47 и Приложение IX от Регламент (ЕС) 2021/1060, налични на следния линк: <https://ec.europa.eu/regional_policy/en/information/logos_downloadcenter/>. Оперативни насоки за използване на логото на ЕС за периода 2021-2027 г. могат да бъдат намерени на: <https://ec.europa.eu/info/sites/default/files/eu-emblem-rules_en.pdf>. Логото на Програма „Околна среда“ 2021-2027 г. и примерна бланка могат да бъдат изтеглени от следния линк: <https://www.eufunds.bg/bg/opos/node/14311>.

При изпълнение на дейностите за видимост, прозрачност и комуникация съгласно чл. 50 от Регламент (ЕС) 2021/1060 конкретният бенефициент следва:

- да публикува на уебсайта си, и на сайтове в социални медии, кратко описание на проекта, пропорционално на равнището на подкрепата, неговите цели и резултати, като откроява финансовата подкрепа от Съюза;

- да включва по видим начин текст, подчертаващ подкрепата от Съюза, в документите и комуникационните материали, свързани с изпълнението на проекта и предназначени за обществеността или за участниците;

- да поставя устойчиви табели или табла, ясно видими за обществеността, на които се откроява емблемата на Съюза в съответствие с техническите характеристики, посочени в приложение IX, веднага щом започне физическото изпълнение на проекта, включващи физически инвестиции, или инсталирането на закупеното оборудване, с общ размер на разходите над 500 000 евро.

- постави на място видимо за обществеността на поне един плакат с минимален размер А3 или еквивалентен електронен дисплей с информация за операцията, подчертаваща подкрепата от фондовете.

Кандидатът трябва да опише в проектното си предложение в секция „План за изпълнение / Дейности по проекта“ дейностите за видимост, прозрачност и комуникация, които да популяризират приноса на ЕС и на програмата.

Следва да се има предвид, че Управляващият орган на ПОС 2021-2027 г. не съгласува мер-ките за видимост, прозрачност и комуникация по време на изпълнението на проекта, а единствено следи за тяхното прилагане.

Съгласно чл. 49, пар. 6 от Регламент (ЕС) 2021/1060, във връзка с чл. 22, ал. 2 и 3 от условията за изпълнение, бенефициентите предоставят при поискване на институциите, органите, службите и агенциите на ЕС материалите за осигуряване на комуникация и видимост, като предоставят на ЕС безвъзмезден, неизключителен и неотменим лиценз за използването на тези материали и всички вече съществуващи права, свързани с тях, съгласно приложение IX от същия Регламент.

**ВАЖНО!** Дейностите за видимост, прозрачност и комуникация са задължителни за включване в проектното предложение.

**След изпълнение на проекта бенефициентите предоставят на УО на програмата резюме на доклад за неспециалисти (приложение № 5 към Условията за изпълнение) по процедурата, който се публикува за сведение на широката общественост** от бенефициента на неговата интернет страница (ако има такава) и от Управляващия орган – на страницата на програмата в Единния информационен портал – eufunds.bg.

**13.3.3. Подготовка на документации за възлагане на обществени поръчки**

Дейностите за подготовка на документации за обществени поръчки, независимо от това дали се реализират преди сключването на АДБФП, се включват към дейност „Организация и управление, мерки за видимост, прозрачност и комуникация и подготовка на документации за възлагане на обществени поръчки“.

На етапа на кандидатстване за всички дейности (които се предвижда да бъдат реализирани от външен изпълнител) с изключение на дейностите по т. 13.3, трябва да бъдат обявени обществените поръчки по реда на ЗОП.

**13.4.** **Изготвяне на документация и провеждане на изискващи се процедури по реда екологичното законодателство**

Предвид факта, че по процедурата не се подкрепя изграждане на инфраструктура, и/или резултатите и активите, които се придобиват в резултат от изпълнението на дейностите, са с очаквана продължителност (жизнен цикъл) по-малка от 5 години за които съгласно получени указания на ЕК не се изисква доказване на климатична устойчивост, разпоредбите на чл. 73, пар. 2, буква „й“ от Регламент (ЕС) 2021/1060 не са приложими за проектното предложение.

На етапа на кандидатстване следва да се представи решение на компетентния орган по реда на чл. 31 от ЗБР и Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони.

**13.5.** **Видове недопустими дейности**

- дейности за одит на проекта;

- всякакви дейности от търговски и/или друг характер, генериращи печалба за кандидата и/или партньорите;

- дейности, които не допринасят за целите на настоящата процедура;

- дейности, извършени в нарушение на правилата за държавни помощи;

- дейности за закупуване на активи - втора употреба;

- дейности извън обхвата на процедурата и такива, не попадащи в обхвата на Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд;

- дейности, които са били част от операция, подлежаща на преместване съгласно член 66 от Регламент (ЕС) 2021/1060, или които биха представлявали прехвърляне на производствена дейност в съответствие с член 65, параграф 1, буква „а“ от Регламент (ЕС) 2021/1060;

- дейности, за изпълнението на които вече е било предоставено финансиране със средства от Европейските фондове при споделено управление (ЕФСУ) или чрез други фондове и инструменти на Европейския съюз, както и с други публични средства, различни от тези на бенефициента.

Управляващият орган има правото в процеса на оценка да отстрани недопустими дейности, както и дейности, които са свързани с недопустими разходи.

**14. Категории разходи, допустими за финансиране:**

При предоставяне на безвъзмездна финансова помощ по настоящата процедура ще бъдат взети под внимание само допустимите разходи съгласно изискванията на Глава пета „Финансово управление и контрол“ от ЗУСЕФСУ и действащите подзаконови нормативни актове на Министерския съвет, които не противоречат на Закона, разпоредбите на Регламент № 2021/1060, Регламент № 2021/1058, Регламент № 2018/1046 и приложимото национално законодателство за финансовата рамка 2021 – 2027 г. детайлно описани по-долу.

Бюджетът във Формуляра за кандидатстване представлява както предварителна оценка на очакваните разходи, така и максимален размер на допустимите разходи и трябва точно да отговаря на стойността, посочена в проекта. Стойността на допустимите разходи трябва да се основава на европейското и българското законодателство, да се базира на нормативно определени размери или на реални пазарни цени и да е в съответствие с предвижданите за финансиране дейности.

**14.1. Нормативна уредба**

Разходите, допустими за финансиране в рамките на настоящата процедура чрез директно предоставяне на безвъзмездна финансова помощ, трябва да отговарят на разпоредбите на:

- Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика

- Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд;

- Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012;

- ЗУСЕФСУ;

- ПМС № 86/01.06.2023 г. за определяне на национални правила за допустимост на разходите по програмите, финансирани от европейските фондове при споделено управление, за програмен период 2021 – 2027 г.

- Постановление № 23 на Министерския съвет от 13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021-2027 г. (ПМС № 23/2023 г.);

- Наредба № H-5 от 29 декември 2022 г. за определяне на правилата за извършване на плащания, за верификация и счетоводно отчитане на разходите, за възстановяване и отписване на неправомерни разходи и за осчетоводяване, както и сроковете и правилата за приключване на счетоводната година по програмите.

- Закон за обществените поръчки и подзаконовите нормативни актове по прилагането му.

**14.2. Общи условия за допустимост на разходите по процедурата**

Бюджетът на проектното предложение трябва да съдържа както разходи, които кандидатът смята да извърши след одобрението на проектното предложение, така и такива, които вече е направил преди подаването му във връзка с изпълнението на дейности по проекта, които са извършени в срока на допустимост на разходите и които не са финансирани със средства от ЕФСУ или чрез други инструменти на ЕС, както и с други публични средства, различни от тези на бенефициента.

Разходите по процедурата се считат за допустими, ако са налице условията за допустимост на разходите, определени в чл. 57, ал. 1 от ЗУСЕФСУ.

Допустимите разходи следва да се отнасят за дейности, попадащи в обхвата на подкрепата, оказвана от ЕФРР, в съответствие с описаното в Регламент (ЕС) 2021/1058 и да са извършени по отношение на дейности, допустими за финансиране по настоящата процедура. Съгласно Регламент (ЕС) 2021/1060, за да са допустими за финансиране, разходите трябва да са платени от бенефициента между 1 януари 2021 г. и 31 декември 2029 г.

При спазване на съображение 43 от преамбюла на Регламент (ЕС) 2021/1060 и чл. 54, изр. второ от Регламент (ЕС) 2021/1060, за непреките разходи се прилага процент на единна ставка към допустимите преки разходи по проекта, изчислена през програмен период 2014-2020 г. Съответният процент се прилага към сумата на всички допустими преки разходи в рамките на безвъзмездната финансова помощ. Непреките разходи включват:

- разходите за организация и управление, свързани с възнагражденията на лицата, ангажирани с функциите по управление/администриране на проекта (вкл. при екип за управление - ръководител, координатор, технически сътрудник, счетоводител и др., независимо дали екипът е сформиран единствено от служители на бенефициента или е смесен – служители на бенефициента и външни за него лица, избрани в съответствие с националното законодателство); разходите за пътни, настаняване и дневни; разходи за външни услуги във връзка с организацията и управлението на одобрения за финансиране проект; други разходи, необходими за администрирането/управлението на проекта (материали, консумативи, оборудване);

- разходите за подготовка на документации за възлагане на обществени поръчки/процедури за избор на изпълнители по реда на глава четвърта от ЗУСЕФСУ и

- разходите за видимост, прозрачност и комуникация, свързани с популяризиране на изпълнението и резултатите от проекта), независимо дали се възлагат на външен за бенефициента изпълнител или са за лица, ангажирани с управлението на проекта, изпълняващи тези функции.

В случай че със съответния процент се надвишава максималният размер на БФП по проекта, преките разходи се намаляват така, че с прилагане на съответния процент непреки разходи към тях да не се надвиши максималната стойност на безвъзмездната помощ, определена съгласно раздел 9 от условията за кандидатстване.

Кандидатът следва да има предвид, че процентните ограничения се налагат върху реално извършените и разплатени допустими разходи, вкл. последващото изплащане на пълния размер на разходите за дейността по организация и управление, видимост, прозрачност и комуникация, подготовка на документации за възлагане на обществени поръчки, зависи от постигането на резултатите от проекта, измерими със съответните индикатори, заложени в проектното предложение. Използването на единна ставка по чл. 55, ал. 1, т. 4 от ЗУСЕФСУ не освобождава бенефициента и партньора/ите от задълженията им при изпълнението на всички дейности, включени в проекта, да спазват приложимото европейско и национално законодателство.

**14.3. Предвидени ограничения в размера/стойността на определени категории разходи**

**14.3.1.** За подготвителните дейности максималните разходи са ограничени в размер до 32 000 лв. с ДДС.

**14.3.2.** За дейности по организиране и провеждане на мероприятия максималните разходи са ограничени до 50 000 лв. с ДДС

**14.3.3.** Непреките разходи са в ограниченията съгласно процента на единна ставка към допустимите преки разходи по проекта, определени по реда на т. 14.2 от настоящите условия за кандидатстване, както следва:

- за група със стойност на БФП под 400 000 лв. – 14%;

- за група със стойност на БФП от 400 001 - 1 000 000 лв. – 10%;

- за група със стойност на БФП от 1 000 001 - 2 500 000 лв. – 9%.

**Важно!** При определяне размера на непреките разходи и разпределянето им по категория региони кандидатът прилага процента на единна ставка към общата стойност на преките допустими разходи за региона в преход и съответно същия процент единна ставка към общата стойност на преките допустими разходи за по-слабо развитите региони. Максималният размер на допустимата безвъзмездна финансова помощ, определен в раздел 8, обхваща общия размер на преките допустими разходи и размера на непреките разходи, изчислен по описания метод.

* 1. **Допустими за финансиране категории разходи**

I. РАЗХОДИ ЗА УСЛУГИ

ІI. РАЗХОДИ ЗА ПЕРСОНАЛ

ІІI. РАЗХОДИ ЗА ТАКСИ

IV. РАЗХОДИ ЗА МАТЕРИАЛИ

V. РАЗХОДИ ЗА ПРОВЕЖДАНЕ И УЧАСТИЕ В МЕРОПРИЯТИЯ

VI. НЕПРЕКИ РАЗХОДИ

**ДДС е допустим разход** по процедурата, в случай че се отнася за допустими дейности и не е възстановим. Съгласно разпоредбите на пар. 3 от ПЗР на ПМС № 86/01.06.2023 г. „възстановим данък върху добавената стойност“ е сумата на платения данък върху добавената стойност, която регистрирано по реда на Закона за данък върху добавената стойност лице има право да приспадне от задълженията си по Закона за данък върху добавената стойност, включително когато, като е имало това право, не го е упражнило по реда на закона. По процедурата се прилагат и Указанията на министъра на финансите – Приложение № 6 към условията за изпълнение.

* 1. **Недопустими разходи**

– разходи, свързани с изпълнението на недопустими дейности по процедурата;

– разходи за одит;

– разходи, извършени в нарушение на правилата за държавни помощи;

– разходи, надхвърлящи нормативно определени максимални размери, както и разходи, надхвърлящи процентните ограничения и/или максималната стойност за тях, включена в условията за кандидатстване; - разходи за закупуване на превозни средства;

– глоби, финансови санкции и разходи за разрешаване на спорове;

– комисиони и загуби от курсови разлики при обмяна на чужда валута;

– ДДС върху недопустими дейности или възстановим ДДС;

– закупуване на дълготрайни материални активи – втора употреба;

– разходите за гаранции, осигурени от банка или от друга финансова институция;

– лихви по дългове, с изключение на свързани с БФП, предоставени под формата на лихвени субсидии или субсидии за гаранционни такси;

– разходи за финансиране на операции, които операции към момента на избирането им за финансиране от ЕФСУ са били физически завършени или изцяло осъществени преди подаването на проектното предложение за финансиране по програмата от страна на бенефициента, независимо дали всички свързани плащания са направени от бенефициента или не (съгласно чл. 63, параграф 6 от Регламент (ЕС) № 2021/1060);

– разходи, които вече са финансирани със средства от ЕФСУ или чрез други фондове или инструменти на Европейския съюз, както и с други публични средства, различни от тези на бенефициента;

– разходи за дейности, които са били част от операция, подлежаща на преместване съгласно член 66 от Регламент (ЕС) 2021/1060, или които биха представлявали прехвърляне на производствена дейност в съответствие с член 65, параграф 1, буква „а“ от Регламент (ЕС) 2021/1060.

Недопустими за финансиране разходи, неправомерно одобрени и платени от бенефициента, остават за негова сметка и не подлежат на възстановяване.

* 1. **Анализ относно остойностяването на дейностите, включени в проектното предложение** (по образец, Приложение № 1 към условията за кандидатстване).

Анализът на остойностяването се изготвя като самостоятелен документ съгласно образеца към условията за кандидатстване, като в него се обосновава как е остойностена всяка една от дейностите, с изключение на тази по т. 13.3 (организация и управление, видимост, прозрачност и комуникация, и подготовка на документации за възлагане на обществени поръчки/процедури за избор на изпълнители), която влиза в състава на непреките разходи и в тази връзка за нея анализ на остойностяването не се представя. С цел определяне на общата стойност на проектното предложение в Приложение № 1 към условията за кандидатстване се попълват само процентът и стойността на непреките разходи.

В анализа се посочва въз основа на какви документи, други анализи или проучвания са остойностени дейностите и/или каква информация/ минимални технически и/или функционални характеристики, данни/ показатели/ оферти/ извлечение от каталог на производители/доставчици, информация за вече сключени и изпълнени договори със сходни параметри и предмет, пазарни консултации по смисъла на Закона за обществените поръчки (ЗОП), пазарни проучвания и/или проучване в интернет, досегашен опит, калкулативен метод и др. са ползвани при остойностяването и др. (за целите на определяне стойността на дадена дейност е необходимо сравнение на базата на минимум два източника). При позоваване на вече сключени договори с избран/и изпълнител/и на дейности, предмет на проектното предложение, с което се кандидатства, към анализа на остойностяването се прилага копие/я на тези договори или, ако са публично достъпни, се посочва активен линк към тях. Това не освобождава бенефициента от задължението за представяне на анализ на остойностяването за предоставяне на сравнителни данни от минимум две оферти или два други източника за определяне на прогнозната стойност на поръчката. При позоваване на оферти се прилагат самите оферти, при позоваване на извлечение от каталог на производители/доставчици се прилагат извлеченията от каталога или се посочват съответните линкове към продукта. При доказване на стойността на отделна дейност единствено чрез оферти, се изисква същите да са представени от субекти, чийто предмет на дейност е сходен с предмета на представената от кандидата оферта. Това се доказва с референция за изпълнена подобна услуга, извлечение от договор със сходен предмет или публично достъпна информация – интернет сайт с посочени основни дейности на организацията и изпълнени услуги.

В случаите, в които остойностяването е извършено единствено на базата на оферти, се представят минимум две такива от независими източници. При позоваване на досегашен опит/калкулативен метод се прилагат техническите спецификации, количествено-стойностни сметки и др.

Възможно е доказване на стойности по дейности чрез извадка на подобни услуги/доставки от страницата на Агенцията по обществени поръчки (АОП), като се посочват аналогичните характеристики между проведената поръчка със сключен договор и дейностите, предвидени в проектното предложение.

В случаите, в които остойностяването е извършено на базата на оферти, проучвания или извадки от АОП, се представят минимум две независими оферти, които са съпоставими една с друга – такива с подобни технически параметри или естество на услугата, от независими източници. Ако при проверка се установи, че представените оферти са от две свързани по между си или с бенефициента лица, то се изисква да се предоставят такива, които са издаде-ни от независими източници или да се използва друг подход за обосноваване на съответния разход.

„Независими оферти“ са оферти, подадени от лица, които не се намират в следната свързаност помежду си или спрямо кандидата:

а) лица, едното от които участва в управлението на дружеството на другото;

б) съдружници;

в) лица, които съвместно контролират пряко трето лице;

г) лица, които участват пряко в управлението или капитала на друго лице, поради което между тях могат да се уговарят условия, различни от обичайните;

д) едното лице притежава повече от половината от броя на гласовете в общото събрание на другото лице;

е) лицата, чиято дейност се контролира пряко или косвено от трето лице – физическо или юридическо;

ж) лицата, едното от които е търговски представител на другото.“

В случаите когато остойностяването се доказва само с оферти, в анализа на остойностяването е възможно да се посочи и процент на допълнителни разходи (ако такива са налични), които може да включват транспортни разходи, управленски разходи и/или друго, като изрично следва да е посочена тяхната стойност или процент от действителните разходи с обосновка за приетия процент и необходимостта от прилагането му.

При остойностяване на разходи за персонал, заложената стойност за изпълнение на дадена дейност се определя на база на прогнозното време за изпълнението ѝ и работната заплата на съответния служител, който ще я извършва.

Всеки анализ на остойностяване следва да съдържа в поле „Забележка“ описателна част за принципите, които са използвани при определяне на стойността на отделна дейност: защо и как е определена стойността на дейността, коя сума е приета – средноаритметична или по-ниската стойност на услугата/доставката, какви обстоятелства са отчетени или следва да се отчитат при остойностяване на всяка конкретна дейност, друго по преценка на кандидата.

Анализът на остойностяването обосновава изборът на най-добро съотношение между размера на исканата БФП, предвидените дейности и постигането на поставените цели, като задължително се спазва принципа на добро финансово управление (икономичност, ефикасност и ефективност), дефиниран в Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза.

В анализа на остойностяването кандидатът следва да опише логиката на разпределяне на съответния разход по региони от ниво NUTS 2 в зависимост от местонахождението на инвестициите и/или по негова преценка според спецификата на разхода при стриктно спазване на въведените в условията за кандидатстване ограничения по отношение финансовия ресурс за ЮЗР.

Структурата на анализа следва последователността на дейностите, посочена в секция „План за изпълнение/Дейности по проекта“ от формуляра за кандидатстване в ИСУН. Номерацията и наименованието на дейностите, посочени в анализа следва да са идентични с тези, посочени в секция „План за изпълнение/Дейности по проекта“ на формуляра в ИСУН, като се сумира и посочва на ред „Общо“ и общата стойност на проектното предложение.

* 1. **Авансови плащания**

Бенефициентът има право да поиска авансово плащане от общата стойност на БФП сключване на АДБФП, като максималният размер на авансовото плащане не може да надвишава 20% от стойността на безвъзмездната финансова помощ, след сключване на АДБФП.

Авансът се изплаща както следва:

1. Когато се предвижда една или повече дейности по проекта да се изпълняват от изпълнител, определен по реда на Закона за обществените поръчки/по реда на глава четвърта от ЗУСЕФСУ:

а) авансово плащане в размер до 5% (пет процента) от безвъзмездната финансова помощ за проекта е допустимо за плащане след сключване на АДБФП;

б) остатъкът до определения размер на аванса е допустим за плащане след сключване на поне един договор по реда на Закона за обществените поръчки за изпълнение на основна дейност, по т. 13.2 от раздел 13 на настоящите условия;

в) допустимо е изплащането на аванса и еднократно, в пълен размер, след изпълнение на гореописаните условия по т. „а“ и т. „б“, т.е. след сключване на АДБФП и след сключване на поне един договор с изпълнител за дейност по т. 13.2. от раздел 13 на настоящите условия.

2. Когато не се предвижда дейностите по проекта да се изпълняват от изпълнител, определен по реда на Закона за обществените поръчки, авансът се изплаща еднократно в пълен размер.

Авансовите плащания следва да бъдат посочени във формуляра за кандидатстване съгласно указанията на Приложение № 2 към условията за кандидатстване. Срокът и условията за извършване на авансово плащане са определени в Условията за изпълнение. В съответствие с чл. 60, ал. 2 от ЗУСЕФСУ, списък на писмените доказателства, които бенефициентът прилага към искането си за извършване на съответното плащане е приложен към Условия за изпълнение (Приложение № 2 „Писмени доказателства, специфични за процедурата“ към условията за изпълнение).

**15. Допустими целеви групи (ако е приложимо):**

Общини, неправителствени организации, министерства и техните регионални структури, академична общност, областни администрации, населението в страната.

**16. Приложим режим на минимални/държавни помощи:**

Определение на понятието „държавна помощ” се съдържа в член 107, параграф 1 от Договора за функционирането на Европейския съюз (ДФЕС). Държавна помощ е всяка помощ, предоставена от държавата-членка, под каквато и да било форма, която нарушава или предизвиква опасност от нарушаване на конкуренцията, поради поставяне в по-благоприятно положение на определени предприятия или производството на определени стоки, доколкото се засяга търговията между държавите-членки на Европейския съюз. По правило предоставянето на държавни помощи е забранено като изключенията от тази забрана са нормативно уредени. Предоставянето на безвъзмездна финансова помощ се извършва в съответствие с европейското и национално законодателство в областта на държавните помощи. Съгласно правилата за държавни помощи, ако финансирането бъде определено като неправомерна и несъвместима държавна помощ, то следва да бъде възстановено от бенефициента заедно с лихва за периода на неправомерно ползване.

Целта на процедурата е опазване на вида кафява мечка (*Ursus arctos*), чрез провеждане на генетичен мониторинг, с цел анализ на състоянието на неговата популация, в изпълнение на т. 7.3.1 от Плана за действие за опазване на кафява мечка (Ursus arctos Linnaeus, 1758) в България 2024 -2033 г., утвърден със Заповед № РД09-1278/14.12.2023 г. на министъра на земеделието и храните. Целевият за процедурата вид следва да бъде опазван по силата на международно законодателство. Република България е страна по следните конвенции, определящи статута на видовете и мерките за тяхното опазване в международен контекст:

- Конвенция за биологичното разнообразие, ратифицирана със закон, приет от 37-то Народно събрание на 29.02.1996 г. - ДВ, бр. 22 от 15.03.1996 г. обн., ДВ, бр. 19 от 2.03.1999 г., в сила от 16.07.1996 г.

- Конвенция за опазване на дивата европейска флора и фауна и природните местообитания (Бернска конвенция), ратифицирана на 25.01.1991 г. (ДВ 13/1991 г.), в сила за Република България от 1.05.1991 г. (ДВ 23/10.03.1995 г.). Мечката е включена в Приложение II (Строго защитени видове от фауната) на Бернската конвенция.

Съгласно Конституцията на Република България (чл. 5, ал. 4), международните договори, ратифицирани по конституционен ред, обнародвани и влезли в сила за Република България, са част от вътрешното право на страната. Те имат предимство пред тези норми на вътрешното законодателство, които им противоречат. Съгласно чл. 15 от Конституцията на Република България, страната ни осигурява опазването и възпроизводството на околната среда, поддържането и разнообразието на живата природа и разумното използване на природните богатства и ресурси. В тази връзка, страната ни се задължава да предприеме и всички необходими мерки, както и да изпълнява всички ангажименти, включени в подписаните от нея международни споразумения, за опазване на популацията на кафявата мечка, като важен елемент на биологичното разнообразие.

Кафявата мечка е обект на опазване и съгласно Европейския план за действие за опазване на вида (Action Plan for Conservation of the Brown Bear in Europe (*Ursus arctos*)[[7]](#footnote-7). Целевият вид е включен в Приложение II и Приложение IV на Директива 92/43/ЕЕС относно съхранението на природните местообитания и на дивата флора и фауна (Директива за хабитатите). Директивата е транспонирана в националното законодателство посредством разпоредбите на Закона за биологичното разнообразие (ЗБР). Кафявата мечка е защитен вид, включени в Приложение № 2 към чл. 6, ал. 1, т. 2 и 3 от ЗБР и Приложение № 3 към чл. 37 от ЗБР, поради което с чл. 38, ал. 1 от ЗБР са въведени забрани за нейното убиване, умишлено улавяне, нараняване, преследване, обезпокояване (особено през периодите на размножаване, отглеждане на малките, презимуване) и др. За нарушение на чл. 38 от ЗБР, физическите лица, едноличните търговци и юридическите лица подлежат на административно-наказателна отговорност.

Съгласно чл. 54, ал. 6 от Закона за лова и опазване на дивеча (ЗЛОД), на територията на Република България се забранява ловуването на кафява мечка. Министърът на земеделието и храните може да издаде разрешително за отстрел на кафява мечка като изключение от забраната по чл. 54, ал. 6 ЗЛОД в особени случаи и при спазване разпоредбите на чл. 48 от ЗБР, а именно: в интерес на защитата на видове от дивата флора и фауна и за запазване на природни местообитания; за предпазване от сериозно увреждане на селскостопански култури, добитък, гори, води, рибарници, дивечовъдни ферми и други видове имоти; в интерес на общественото здраве и безопасност; по други причини от първостепенен обществен интерес, включително такива от социален или икономически характер или изразяващи се в изключително благоприятни последици за околната среда, както и за целите на научните изследвания и обучението, при въвеждане или повторно въвеждане на видове и изкуственото размножаване на растения. Изключения се допускат само когато няма друго алтернативно решение и при условие, че популациите на засегнатия вид не са увредени в областта на естественото им разпространение и са в благоприятно състояние. В допълнение, по отношение на кафявата мечка приложение намира и разпоредбата на чл. 278д от Наказателния кодекс, съгласно който с лишаване от свобода до пет години, както и с глоба от пет хиляди до двадесет хиляди лева се наказва лице, което противозаконно унищожи, повреди, държи, придобие или отчужди екземпляр от европейски или световно застрашени диви гръбначни животни или екземпляр от вид по Приложение № 3 към ЗБР, означен със знак (\*).

Съгласно чл. 35, т. 4 от ЗБР, растителните, животинските и гъбните видове от дивата флора, фауна и микота на Република България се опазват в естествената им среда чрез разработване и прилагане на планове за действие за видове с различна степен на застрашеност. Когато съответният вид е застрашен в международен мащаб и за опазването му са необходими мерки в цялата област на неговото естествено разпространение, както и когато състоянието на популацията на вида в Република България или в отделни региони не е благоприятно, за него се разработват планове за действие (чл. 52, т. 1 и 2 от ЗБР). За кафявата мечка е разработен План за действие за опазване на кафява мечка (Ursus arctos Linnaeus, 1758) в България 2024 -2033 г., утвърден със Заповед № РД09-1278/14.12.2023 г. на министъра на земеделието и храните. В т. 7 „Необходими природозащитни действия“ от Плана за действие е предвидена дейност 7.3. „Изследвания и мониторинг на популацията“, в рамките на която е включена мярка 7.3.1 „Разработване на протоколи и внедряване на генетични методи за установяване и мониторинг на вида кафява мечка“. Мярката предвижда разработване на детайлни протоколи за събиране и съхранение на генетичен материал от целевия вид и прилагане на терен на протокола за генетични изследвания на кафявата мечка. Предвидено е да се извърши генетичен мониторинг, минимум веднъж на три години, като се събират генетични проби еквивалентни на минимум двукратния размер на предполагаемата популацията от мечки оценена с алтернативни методи на мониторинг в изследвания район, а за предпочитане три пъти повече с цел повишаване на точността, в рамките на един размножителен цикъл.

Съгласно чл. 115, ал. 1, т. 1 от ЗБР, министърът на околната среда и водите провежда държавната политика по опазване и поддържане на биологичното разнообразие. В допълнение, Министерството на земеделието и храните, Министерството на регионалното развитие и благоустройството и другите държавни органи и техните поделения, както и общините, в сферата на своята компетентност осъществяват дейности по опазване на биологичното разнообразие, разработват планове за действие за растителни и животински видове и осигуряват прилагането им (чл. 118, ал. 1, т. 1 и 3 от ЗБР). Съгласно чл. 19, т. 6 от Устройствения правилник на Изпълнителната агенция по околна среда, дирекция „Мониторинг и оценка на околната среда“ извършва анализи и оценки на състоянието на околната среда по компоненти и фактори. Съгласно т. 7.3.1 от Плана за действие за опазване на кафява мечка (Ursus arctos Linnaeus, 1758) в България 2024 -2033 г., сред допустимите изпълнители на дейността са посочени МОСВ и ИАОС. В тази връзка, за допустим конкретен бенефициент по процедурата е определена ИАОС, която отговаря и за функционирането на Националната система за мониторинг на състоянието на биологичното разнообразие.

Като допустими партньори по процедурата са определени дирекциите на националните паркове (ДНП) и структурите на МЗХ (държавните предприятия по чл. 163, ал. 1 от Закона за горите (ЗГ) и техните териториални поделения). Съгласно чл. 5, ал. 1 от Правилника за устройството и дейността на дирекциите на националните паркове, при провеждане на своята дейност ДНП осигуряват провеждането на държавната политика по опазване и поддържане на разнообразието от екосистеми и естествените процеси, протичащи в тях, защита на дивата природа, опазване и поддържане на биологичното разнообразие и предоставяне на възможности за развитието на научни, образователни и рекреационни дейности в поверените им защитени територии (чл. 5, ал. 1 от Правилника за устройството и дейността на дирекциите на националните паркове). Националните паркове като вид защитени територии се управляват с цел опазване и поддържане на биологичното разнообразие в екосистемите (чл. 18, ал. 2, т. 2 от Закона за защитените територии). Съгласно чл. 165, ал. 1, т. 6 от ЗГ, държавните предприятия са отговорни за поддържане разнообразието на екосистемите и опазване на биологичното разнообразие в тях. За изброените държавни структури е приложим раздел 2.2 от Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз. Поради обстоятелството, че те ще изпълняват дейности по настоящата процедура „при упражняване на публичните им правомощия“ или „в качеството си на публични органи“, същите попадат извън режима по държавните помощи. Може да се смята, че даден субект действа при упражняване на публични правомощия, когато дейността представлява задача, която е част от основните функции на държавата или е свързана с тези функции по естеството си, целта си и разпоредбите, на които подлежи.

Видно от раздел 2.6. „Опазване на културното и историческото наследство, включително опазване на природата” от Съобщение „Известие на Комисията относно понятието за държавна помощ съгласно член 107, параграф 1 от ДФЕС“, т. 34, като се има предвид тяхното особено естество, някои дейности, свързани с опазването на културното, историческото и природното наследство, могат да бъдат организирани по нетърговски начин и поради това да са от нестопанско естество. Поради това тяхното публично финансиране може да не представлява държавна помощ. Видно от Решение на Комисията C (2017) 803, дело № SA.45645 (2016/ N), консервационните дейности за защита на природата и биологичното разнообразие, които са общодостъпни за обществеността без заплащане имат изцяло социална и културна насоченост и нямат икономически характер. В рамките на Решението по дело № SA.45645 (2016/ N) (пар. 17, б. „е“), за допустими са определени проучвания и инвестиции, отнасящи се до поддържането, възстановяването и подобряване на състоянието на природното наследство от зоните в Натура 2000, в т.ч. за стабилизиране и развитие на популациите на застрашени видове. Като допустими в Решение на Комисията C (2017) 803 по дело № SA.45645 (2016/ N) са определени разходите за проучвания, персонал, административните разходи, други оперативни разходи и др. Въз основа на цитираното решение може да се заключи, че обхванатите от него дейности, свързани с опазването на природата, следва по принцип да са общодостъпни и безвъзмездни. За тези дейности, съгласно заключението на решение на Комисията C (2017) 803, дело № SA.45645 (2016/ N), са неприложими правилата на конкуренцията, включително по отношение на държавни помощи, поради липса на елемента „икономическа дейност“. Интервенциите, подкрепяни в рамките на настоящата процедура, са насочени към подобряване на природозащитното състояние на защитен вид по Приложение № 2 и Приложение № 3 към ЗБР, ще имат полза за обществото като цяло и в тази връзка нямат за цел или резултат извършване на икономическа дейност (виж т. 30 от решение на Комисията C (2017) 803, дело № SA.45645 (2016/ N). Предвид предмета на настоящата процедурата и фокусът върху консервационните мерки за подобряване на природозащитното състояние на защитени видове, подпомагането няма икономически характер (в този смисъл е Решение на Европейската комисия C(2016)5146 от 11 август 2016г. (SA.44011 (2015/N) и раздел 2.6, т. 34 от Съобщение „Известие на Комисията относно понятието за държавна помощ съгласно член 107, параграф 1 от ДФЕС“).

Дейностите, които ще бъдат финансирани със средства от ПОС 2021-2027 г., могат да бъдат извършвани от бенефициентите/партньорите по процедурата, или от изпълнител/изпълнители, определени по реда на ЗОП. Всички дейности по закупуването на активи, стоки и услуги (или други съпоставими сделки) ще се възлагат чрез състезателни, прозрачни, недискриминационни и безусловни търгове (по смисъла на параграф 89-96 от Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз), което гарантира, че на ниво изпълнител подпомагането не представлява държавна помощ. С подписването на АДБФП, бенефициентът и партньорите ще бъдат задължени да не допускат средства или активи, придобити при изпълнението на проекта, да бъдат предоставяни на трети лица или използвани за извършване на икономическа дейност, в нарушение на правилата за държавни помощи. Управляващият орган на ПОС 2021-2027 г. ще контролира спазването на това задължение от страна на бенефициента и партньорите в рамките на извършваните от него управленски проверки.

Управляващият орган на ПОС 2021-2027 г. осъществява последващ контрол за спазване на законодателството в областта на обществените поръчки и правилата по глава четвърта от ЗУСЕФСУ от страна на бенефициентите/партньорите по програмата, включително за спазване на принципите за равнопоставеност и недопускане на дискриминация, свободна и лоялна конкуренция, публичност и прозрачност. Възстановяването на неправомерна и несъвместима държавна помощ или на неправилно използвана държавна помощ се извършва въз основа на решение на Европейската комисия с разпореждане за възстановяване и влязъл в сила акт за установяване на публично вземане, когато това е приложимо. Вземанията подлежат на събиране по реда на Данъчно-осигурителния процесуален кодекс (ДОПК) от органите на Националната агенция за приходите. Не се разрешава предоставяне на нова държавна помощ на предприятие, което не е изпълнило решение на Европейската комисия и не е възстановило изцяло неправомерна и несъвместима държавна помощ или неправилно използвана държавна помощ. Предоставянето на държавна помощ, която не отговаря на всички изисквания на приложимия режим по държавни помощи, представлява неправомерна държавна помощ, което от своя страна е основание за нейното възстановяване. В съответствие с чл. 57, ал. 1, т. 8 от ЗУСЕФСУ, разходите на бенефициентите, които не са съобразени с приложимите правила за предоставяне на държавни помощи, не са допустими за финансиране от ПОС 2021-2027 г. и няма да им бъдат възстановявани от програмата.

За да се гарантира реализирането на процедурите в режим „непомощ“, Управляващият орган на ПОС 2021-2027 г. е разработил в своите Системи за управление и контрол и Процедурен наръчник за 2021-2027 г. контролни механизми, които прилага в рамките на извършваните от него управленски проверки – документални и проверки на място (при спазване на принципа на разделение на функциите), с които ще се следи и доказва липсата на държавна помощ при изпълнението на проекта.

Съблюдаването на правилата за допустимост на разходите е обект на проверка от Управляващия орган на етапа на тяхната верификация. Съгласно чл. 70, ал. 1, т. 2 от ЗУСЕФСУ, за нарушаване на правилата за държавната помощ по смисъла на чл. 107 от Договора за функционирането на Европейския съюз на бенефициентите се налагат финансови корекции. В случай че Управляващият орган на ПОС 2021-2027 г. или друг компетентен орган установи нарушения и неправомерно отпускане на държавни помощи от страна на бенефициентите, последните следва да осигурят възстановяване на всички изплатени суми, ведно с лихва, определена по реда на приложимото законодателство за държавни помощи.

Допълнителна информация относно приложимото законодателство в областта на държавни-те помощи може да бъде открита на интернет страницата на Министерство на финансите (http://stateaid.minfin.bg/).

**17. Хоризонтални принципи**[[8]](#footnote-8)**:**

Процедурата се провежда при спазване на принципите на чл. 2, ал. 1 от ЗУСЕФСУ – равнопоставеност и недопускане на дискриминация, публичност и прозрачност, спазване на основните права, устойчиво развитие, опазване на околната среда.

Изпълнението на дейностите по настоящата процедура следва да бъде съобразено със следните хоризонтални принципи съгласно и чл.9 от Регламент (ЕС) 2021/1060:

1. Устойчиво развитие;

2. Равни възможности и недопускане на дискриминация;

3. Равенство между половете.

При подготовката на Условията за кандидатстване УО на ПОС 2021-2027 г. предприе действия, гарантиращи спазване на Хартата на основните права на ЕС и на Конвенцията на ООН за правата на хората с увреждания. При преглед на Насоките за прилагане на Хартата на основните права на ЕС от органите по управление, контрол и одит на програмите, съфинансирани със средства от Европейския фонд за регионално развитие (ЕФРР), Европейския социален фонд+ (ЕСФ+), Кохезионния фонд (КФ), Фонда за справедлив преход (ФСП), Европейския фонд за морско дело и рибарство и аквакултури (ЕФМДРА), фонд „Убежище и миграция“ (ФУМ), фонд „Вътрешна сигурност“ (ФВС) и Инструмента за финансова подкрепа за управлението на границите и визовата политика (ИФПУГВП) за програмен период 2021-2027 г., съответно към Насоките за прилагане на Конвенцията на ООН за правата на хората с увреждания от органите по управление, контрол и одит на програмите, съфинансирани със средства от Европейския фонд за регионално развитие (ЕФРР), Европейския социален фонд+ (ЕСФ+), Кохезионния фонд (КФ), Фонда за справедлив преход (ФСП), Европейския фонд за морско дело, рибарство и аквакултури (ЕФМДРА), фонд „Убежище и миграция“ (ФУМ), фонд „Вътрешна сигурност“ (ФВС) и Инструмента за финансова подкрепа за управлението на границите и визовата политика (ИФПУГВП) за програмен период 2021-2027 г. и контролните листове към тях, е установено, че приложими за процедурата са принципите по чл. 2, ал. 1 от ЗУСЕФСУ – за равнопоставеност в процеса на кандидатстване, недопускане на дискриминация, публичност и прозрачност на финансирането, устойчиво развитие и опазване на околната среда и в частност подобряване природозащитното състояние на типове природни местообитания. Изискванията, заложени в процедурата по отношение на процеса на кандидатстване и последващо изпълнение на дейностите, гарантират спазването на правата, посочени в Хартата на основните права на ЕС и Конвенцията на ООН за правата на хората с увреждания.

Дейностите по проекта съобразяват принципа за ненанасяне на вреди и гарантират устойчивост на вложените инвестиции по отношение на реализираните мерки в резултат от изпълнението на проектите.

**18. Минимален и максимален срок за изпълнение на проекта (ако е приложимо):**

Максималният срок за физическо изпълнение на дейностите по проекта, който бенефициентът може да посочи във формуляра за кандидатстване в поле „Основни данни“, е 24 месеца, но не по-късно от 31.12.2029 г. След срока за физическо изпълнение бенефициентът следва да изготви и внесе искане за окончателно плащане по проекта в рамките на 1 месец.

Изменения по отношение на срока за изпълнение са възможни единствено по реда на глава шеста от условията за изпълнение по процедурата, като разходите са допустими, ако са извършени в срока по чл. 63, пар. 2 от Регламент (ЕС) 2021/1060.

Кандидатът следва да има предвид, че съгласно чл. 48, ал. 2 от ЗУСЕФСУ финансирането с безвъзмездна финансова помощ се прекратява едностранно от Ръководителя на Управляващия орган, когато бенефициент не сключи договор с изпълнител до 12 месеца от изтичането на срока, предвиден за неговото сключване съгласно графика за изпълнение на дейностите в поле „Начин за изпълнение“ на дейностите във формуляра за кандидатстване. Случаите, при които този срок спира да тече, са определени в чл. 4, ал. 2 от ПМС № 23 от 13.02.2023 г.

**19. Ред за оценяване на концепциите за проектни предложения[[9]](#footnote-9):**

Неприложимо.

**20. Критерии и методика за оценка на концепциите за проектни предложения[[10]](#footnote-10):**

Неприложимо.

**21. Ред за оценяване на проектните предложения:**

Проектното предложение се оценява съгласно съответните разпоредби на Раздел ІІІ „Директно предоставяне на безвъзмездна финансова помощ“ от Глава трета „Предоставяне на безвъзмездна финансова помощ“ на ЗУСЕФСУ, включително чл. 44, ал. 5 от ЗУСЕФСУ и при спазване на разпоредбите на ПМС № 23 от 13.02.2023 г.

Оценката на проектното предложение се осъществява по електронен път, чрез системата ИСУН от Оценителна комисия (ОК), назначена със заповед на Ръководителя на Управляващия орган на ПОС 2021 - 2027 г., на база методика и критерии, одобрени от Комитета за наблюдение на ПОС 2021-2027 г. и посочени в раздел 22 на условията за кандидатстване. Съставът на OK съобразява предмета на процедурата, като членовете и помощник-оценителите притежават необходимата професионална компетентност за изпълнение на задачите и отговарят на изискванията по чл. 17, ал. 2 и 3 от ПМС № 23 от 13.02.2023 г.

В случай че конкретният бенефициент по процедурата е подал повече от едно проектно предложение в ИСУН, той може писмено да оттегли всички проектни предложения, които счита за несъответстващи на условията за кандидатстване. В този случай OK не разглежда оттеглените предложения. При неоттеглено повече от едно проектно предложение, OК разглежда последното подадено от кандидата по дата и час проектно предложение.

В случаи на установени в процеса на оценка нередовности, непълноти и/или несъответствия на проектното предложение, на конкретния бенефициент се изпраща уведомление през модул „Оценителни сесии“, секция „Комуникация“ в ИСУН, за което той получава съобщение на електронния адрес, посочен при регистрацията за кандидатстване. Допуснатите от конкретния бенефициент нередовности, непълноти и/или несъответствия се отстраняват с оглед постигане на съответствие с методиката и критериите за оценка. В уведомлението задължително се съдържа информация, че неотстраняването им може да доведе до прекратяване на производството по отношение на конкретния бенефициент и се определя разумен срок за представяне на ревизирана проектна документация, който не може да бъде по-кратък от една седмица. По искане на конкретния бенефициент, чрез официална кореспонденция, постъпила в деловодната система на МОСВ, този срок може да бъде удължаван, като съгл. чл. 25 от ПМС № 23/2023 г. той спира да тече до датата на регистрирането на ревизията в ИСУН. Периодът за оценка ведно с исканията за удължаване и със спиранията за отстраняване на установени нередовности, непълноти и/или несъответствия не може да надвишава шест календарни месеца, считано от датата на стартиране на оценката.

В случай че конкретният бенефициент не отстрани в срок нередовност, непълнота и/или несъответствие с изискванията и/или не поиска удължаване, OK повторно изпраща уведомление за установените такива, като определя нов срок за тяхното отстраняване, който не може да бъде по-кратък от една седмица. В случай че конкретният бенефициент повторно не отстрани в срок нередовност, непълнота и/или несъответствие с изискванията на процедурата, производството по предоставяне на БФП по отношение на конкретния бенефициент може да се прекрати на основание чл. 46, ал. 2 от ЗУСЕФСУ.

По отношение на проверката за двойно финансиране, при възникване на съмнение за риск от подобно, се изисква информация от съответния компетентен орган и/или от конкретния бенефициент, от когото се изисква да представи резюмета на проекти или дейности, за които е установен риск от двойно финансиране по образец, предоставен от оценителната комисия.

По отношение на критерий № 3 за качество „Стойността на отделните дейности е определена въз основа на анализа на остойностяването, съгласно изискванията на условията за кандидатстване.“ оценителната комисия извършва проверка за съответствие на стойностите в секция „План за изпълнение/ Дейности по проекта“ във Формуляра за кандидатстване и представения в секция „Прикачени документи“ анализ на остойностяването, както и дали анализът на остойностяването е изготвен съгласно указанията на раздел „Категории разходи, допустими за финансиране“ на условията за кандидатстване. В случай на съмнение относно обосноваността на разходите по проекта, ОК може да изиска информация от конкретния бенефициент за лицата, издали документите/ офертите, в следствие на които е направено остойностяването по дейности и да направи допълнителни проверки по отношение на остойностяването на базата на минимум два източника на информация за удостоверяване на стойността за извършване на конкретната дейност.

В случай на съмнение относно обосноваността на разходите по проекта, ОК може да изиска информация от конкретния бенефициент за лицата, издали документите/ офертите, в следствие на които е направено остойностяването по дейности и да направи допълнителни проверки по отношение на остойностяването на базата на минимум два източника на информация за удостоверяване на стойността за извършване на конкретната дейност.

По преценка на OK или по искане на конкретния бенефициент, по време на оценката на проектното предложение може да бъде организирано провеждането на работни срещи с участие на конкретния бенефициент, на които се обсъждат единствено въпроси, свързани с предоставени на конкретния бенефициент разяснения и указания на OK за отстраняване на непълноти, несъответствия и/или нередовности на проектното предложение

По иницииране от член на OK и при необходимост по време на оценката е възможно посещение на място с цел запознаване на OK в детайли със спецификите на предвидените в проектното предложение дейности; извършване на проверка за двойно финансиране и др. и добиване на достатъчна увереност за последващо оценяване на съответния критерий, съгласно методиката за оценка по процедурата. За извършеното посещение се изготвя доклад, който става приложение към доклада за оценка на проектното предложение.

Оценяването на проектното предложение приключва с одобрение на доклад за оценка на OK от Ръководителя на Управляващия орган на ПОС 2021 - 2027 г.

При наличие на отрицателен резултат от оценяването, процедурата се прекратява.

При наличие на положителен резултат от оценяването, Ръководителят на Управляващия орган взема решение за предоставяне на безвъзмездна финансова помощ за одобреното проектно предложение, което се обективира в административния договор за предоставяне на безвъзмездна финансова помощ с конкретния бенефициент, съдържащ всички реквизити, посочени в чл. 37, ал. 3 от ЗУСЕФСУ. До конкретния бенефициент се изпраща уведомително писмо, с което същият се уведомява чрез ИСУН за одобрението на проектното предложение, изисква се представянето на документи и информация в оперативен порядък, необходими за изготвян-то на проекта на АДБФП и се определя срок за това.

Процесът, свързан с попълване и подаване на проектното предложение в ИСУН и представянето на допълнителна информация/ документация при оценка на същото, е представен в Ръководството за потребителя за модул „Е-кандидатстване“ в ИСУН: <https://eumis2020.government.bg/bg/s/Default/Manual>.

**22. Критерии и методика за оценка на проектните предложения:**

Оценката се извършва на база методология и критерии, одобрени от Комитета за наблюдение на Програма “Околна среда 2021-2027 г.” (ПОС 2021-2027 г.). Методологията и критериите не подлежат на изменение по време на провеждане на оценката.

Конкретният бенефициент може да подаде само едно проектно предложение по процедурата.

Проектното предложение на конкретния бенефициент не се оценява и процедурата се прекратява по отношение на последния, ако същото не е подадено чрез ИСУН и/или е подадено след определения в условията за кандидатстване краен срок.

Оценяването на проектното предложение се извършва в срок до три месеца от датата на подаването му или от датата на изтичане на крайния срок за подаването му, посочен в условията за кандидатстване. Този срок спира да тече при изпращане на уведомление за установени нередовности, непълноти и/или несъответствия и искане за тяхното отстраняване. Периодът за оценка, ведно със спиранията, не може да надвишава шест календарни месеца, считано от датата на стартиране на оценката.

Оценката на полученото проектно предложение се извършва от оценителна комисия, определена със заповед на Ръководителя на Управляващия орган на програмата, като в заповедта се уточнява и разпределението на критериите между отделните оценители.

Оценката включва оценка на административно съответствие, на допустимост и на качество. Проверява се дали проектното предложение отговаря на всички критерии, като за всеки критерий се поставя оценка „ДА“, „НЕ“ или „НЕПРИЛОЖИМО“.

При получаване на окончателна оценка „НЕ“ по даден критерий и невъзможност за привеждането на проектното предложение в съответствие с условията за кандидатстване в посочения шестмесечен срок, същото не се предлага за финансиране и процедурата се прекратява по отношение на конкретния бенефициент съгласно разпоредбите на Закона за управление на средствата от Европейските фондове при споделено управление (ЗУСЕФСУ).

По време на оценката комуникацията с конкретния бенефициент и редакцията на установени неточности по подаденото проектно предложение се извършват електронно, чрез профила на бенефициента в ИСУН, от който е подадено проектното предложение и промени на посочения профил са невъзможни.

|  |  |  |  |  |  |  |
| --- | --- | --- | --- | --- | --- | --- |
| **№** | | **Критерий** | **ДА/**  **НЕ/**  **НП** | | | **Методика на оценка** |
| ***Административно съответствие и допустимост*** | | | | | | |
| 1. | | Кандидатът е представил всички документи, които се изискват за целите на кандидатстването, като документите, за които е указано, са подписани и приложени във формата, посочен в условията за кандидатстване. |  | | | Извършва се проверка за съответствие на документите от секция „Прикачени документи“ във Формуляра за кандидатстване, с изискуемите такива съгласно раздел „Списък на документите, които се подават на етап кандидатстване“ от условията за кандидатстване. |
| 2. | | Кандидатът е допустим съгласно условията за кандидатстване. |  | | | Извършва се проверка на съответствието на информацията в секция „Данни за кандидата“ от Формуляра за кандидатстване в ИСУН и секция „Прикачени документи“, ако е приложимо, с изискванията и условията на раздел „Допустими кандидати“ от условията за кандидатстване. |
| 3. | | Партньорът е допустим съгласно условията за кандидатстване. |  | | | Извършва се проверка на съответствието на информацията в секция „Данни за партньора“ от Формуляра за кандидатстване в ИСУН и секция „Прикачени документи“, ако е приложимо, с изискванията и условията на раздел „Допустими партньори“ от условията за кандидатстване. |
| 4. | | Исканата безвъзмездната финансова помощ не се предоставя за финансиране на разходи, които вече са финансирани със средства от ЕФСУ или чрез други фондове и инструменти на Европейския съюз, както и с други публични средства, различни от тези на бенефициента. |  | | | Извършва се проверка на информацията в справката към декларация „Обща“ във Формуляра за кандидатстване в системата ИСУН. При възникване на съмнение за риск от двойно финансиране, се изисква информация от съответния компетентен орган и/или от конкретния бенефициент/партньор, от когото се изисква да представи резюмета на проекти или дейности, за които е установен риск от двойно финансиране по образец, предоставен от оценителната комисия. |
| 5. | | Дейностите, за които се иска финансиране от програмата, са допустими съгласно условията за кандидатстване. |  | | | Извършва се проверка на съответствието на дейностите, включени в проекта и посочени в секция „План за изпълнение/ Дейности по проекта“ от Формуляра за кандидатстване в ИСУН, и указанията на раздел „Дейности, допустими за финансиране“ от условията за кандидатстване. |
| 6. | | В проектното предложение са заложени индикаторите (показателите) за краен продукт и резултат съгласно условията за кандидатстване, посочен е източникът за тяхното отчитане и същите отговарят на изискванията за разпределение на ниво регион. |  | | | Извършва се проверка на съответствието на информацията в секция „Индикатори“ във Формуляра за кандидатстване в ИСУН с изискванията на раздел „Индикатори (показатели)“ от условията за кандидатстване. |
| 7. | | Проектът не е бил физически завършен или изцяло осъществен към датата на подаване на проектното предложение от бенефициента, независимо дали всички свързани плащания са направени или не от бенефициента. |  | | | Извършва се проверка на секция „Е-Декларации“ от Формуляра за кандидатстване в ИСУН. |
| 8. | | Обществените поръчки за изпълнение на основните дейности, планирани за възлагане, следва да са обявени на етапа на кандидатстване и/или да са възложени. |  | | | Извършва се проверка на информацията в секция „План за изпълнение/ Дейности по проекта“ Формуляра за кандидатстване в ИСУН. Ако кандидатът е предвидил основните дейности да се извършат единствено от негови служители, това изрично се посочва към съответната дейност в тази секция. В случай че за дадена/и основна/и дейност/и е посочено, че ще се реализира/т от външен изпълнител, се извършва проверка за съответствие на информацията, представена в секция „Прикачени документи“ във Формуляра за кандидатстване, с указанията на раздел „Списък на документите, които се подават на етап кандидатстване“ от условията за кандидатстване и с информацията, налична в ЦАИС ЕОП.  Основни дейности са всички без дейностите по организация и управление, видимост, прозрачност и комуникация и разработване на тръжни документи. |
| ***Оценка за качество*** | | | | | | |
| 1. | Проектът допринася за постигането на целите на процедурата. | | |  | Извършва се проверка за съответствие на информацията от секция „Основни данни“ във Формуляра за кандидатстване с тази в раздел 6. „Цели на предоставяната безвъзмездна финансова помощ по процедурата и очаквани резултати“ от условията за кандидатстване. | |
| 2. | Предвидените дейности са описани, обоснована е тяхната необходимост за постигане целите на проектното предложение, и заложените индикатори за изпълнение и/или резултат (показатели за краен продукт и/или резултат) съгласно условията за кандидатстване. | | |  | Извършва се проверка на информацията, подадена в секция „План за изпълнение / Дейности по проекта“ на Формуляра за кандидатстване и нейното съответствие с условията на раздели „Цели на предоставяната безвъзмездна финансова помощ по процедурата и очаквани резултати“ и „Индикатори (показатели)“ от условията за кандидатстване. | |
| 3. | Стойността на отделните дейности е определена въз основа на анализа на остойностяването, съгласно изискванията на условията за кандидатстване. | | |  | Извършва се проверка на съответствието на стойностите, попълнени в секция „План за изпълнение/ Дейности по проекта“ във Формуляра за кандидатстване, с представения Анализ на остойностяването в секция „Прикачени електронно подписани документи“ от същия, както и дали анализът на остойностяването е изготвен съгласно указанията на раздел „Категории разходи, допустими за финансиране“ на условията за кандидатстване.  В случай на съмнение относно обосноваността на разходите по проекта, ОК може да изиска информация от конкретния бенефициент за лицата, издали документите/офертите, в следствие на които е направено остойностяването по дейности и да направи допълнителни проверки по отношение на остойностяването на базата на минимум два източника на информация за удостоверяване на стойността за извършване на конкретната дейност. | |
| 4. | Исканото финансиране (безвъзмездна финансова помощ) се отнася само за допустими разходи. | | |  | Извършва се проверка на съответствието на попълнените разходи в секция „Бюджет“ и на стойностите на отделните дейности, попълнени в секция „План за изпълнение/ Дейности по проекта“ във Формуляра за кандидатстване, с изискванията на раздел „Категории разходи, допустими за финансиране“ от условията за кандидатстване. | |

**23. Начин на подаване на проектните предложения/концепциите за проектни предложения:** Проектно предложение по процедурата може да бъде подадено от кандидата или оправомощено от него лице единствено чрез попълване на уеб базиран формуляр за кандидатстване с квалифициран електронен подпис чрез системата ИСУН: http://eumis2020.government.bg/. Проектното предложение се подава електронно, като се подписва с КЕП от лице с право да представлява кандидата или оправомощено от него лице. В случай че проектното предложение се подава от оправомощено лице, е необходимо представянето на заповед за оправомощаване от ръководителя на структурата-кандидат.

Потребителските профили в портала за кандидатстване ИСУН са персонални, като за създаването им е необходимо попълването на имейл адрес, към който се асоциира профилът. По-даването на проектно предложение се осъществява през профила на кандидата. Освен като потребителско име за профила на кандидата, имейл адресът е необходим и за получаване на съобщения от системата. Препоръчително е кандидатът да посочи имейл адрес, който да е създаден специално за целите на кандидатстването, оценката и изпълнението на проекта по ПОС 2021-2027 г. или да използва друг общ имейл адрес на кандидата, а не личен електронен адрес, с който да се регистрира и да влиза в ИСУН. Кандидатът може да използва вече създаден потребителски профил в ИСУН за целите на подаване на проектно предложение по настоящата процедура. Този имейл адрес ще се извлича автоматично и съответно ще се визуализира в полето e-mail в секция „Данни за кандидата“ от формуляра за кандидатстване. Необходимо е кандидатите да разполагат винаги с достъп до имейл адреса, към който е асоцииран профилът в ИСУН.

ИСУН се поддържа от дирекция „Системи за управление на средствата от Европейския съюз” в администрацията на Министерство на финансите и в тази връзка въпроси и запитвания по отношение на функционирането и използването на системата, възникнали в процеса на кандидатстване, следва да се изпращат на следния електронен адрес: [support2020@government.bg](mailto:support2020@government.bg).

**24. Списък на документите, които се подават на етап кандидатстване[[11]](#footnote-11):**

Документите, които се подават, трябва да съобразяват изискванията към тях, ако има такива, посочени в настоящите *Условия за кандидатстване.*

Формулярът за кандидатстване се попълва в ИСУН, като в системата не следва да се прикачва отделен файл.

Прилагат се само документи, които не са общодостъпни и публикувани на официална страница на органа, компетентен за издаването им или на други общодостъпни места. В случай че документите са публично достъпни, следва да се посочат активни електронни адреси, на които те са публикувани.

24.1. Заповед за оправомощаване на длъжностното лице, което подписва с квалифициран електронен подпис от името на кандидата документите за кандидатстване по процедурата, ако е приложимо,. Заповедта за оправомощаване се подписва от съответното лице с право да представлява кандидата с електронен подпис, след което се прикачва в ИСУН. От текста на заповедта за оправомощаване следва да става ясно, че лицето с право да представлява кандидата оправомощава друго лице да подаде от негово име конкретното проектно предложение, както и че лицето е оправомощено да представлява кандидата към датата на кандидатстване. Оправомощеното лице за подаване на проектното предложение няма право да оправомощава други лица.

24.2. Анализ на остойностяването на дейностите по проектното предложение в съответствие с Приложение № 1, който да позволява проверка на направените калкулации за целите на изчисляване на стойностите, заедно с обяснителна записка. Анализът трябва да отговаря на изискванията на Раздел 14 „Категории разходи, допустими за финансиране“ от условията за кандидатстване и да бъде във формат \*.xls, .xlsx, като се представят и съответните приложения;

24.3. Списък с линкове към сайт на АОП (ЦАИС ЕОП) за публикуваните решения/ обявления/ обяви за събиране на оферти за процедури/избор на изпълнители за обществени поръчки по реда на ЗОП;

24.4. Решение на компетентния орган по реда на чл. 31 от ЗБР и Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони.

24.5. Обща декларация за кандидата и партньора (ако има такъв), по образец, съгласно Приложение № 3 към условията за кандидатстване – за кандидата документът е приложим единствено в хипотеза на оправомощаване и когато кандидатът се представлява от повече от едно лице и/или в състава на управителния му орган са включени повече от едно лица. При тази хипотеза, представляващият/те кандидата декларира/т в лично качество в отделна декларация по образец, съгласно Приложение № 3. Декларацията/ите се подписва/т с КЕП от лицето/ата с право да представлява/т кандидата и партньора, след което се прикачват в ИСУН.

24.6. Декларация за данни от НСИ за кандидата и партньора (ако има такъв) по образец, съгласно Приложение № 4 към условията за кандидатстване – за кандидата документът е приложим единствено в хипотеза на оправомощаване и когато кандидатът се представлява от повече от едно лице и/или в състава на управителния му орган са включени повече от едно лица. При тази хипотеза, представляващият/те кандидата декларира/т в лично качество в отделна декларация по образец, съгласно Приложение № 4. Декларацията/ите се подписва/т с КЕП от лицето/ата с право да представлява/т кандидата и партньора, след което се прикачват в ИСУН.

24.7. Декларация за съгласие от първостепенния разпоредител на кандидата и партньора (ако има такъв) за кандидатстване по процедурата.

24.8. Споразумение за партньорство, което отговаря на изискванията на раздел 12 от настоящите условия за кандидатстване;

24.9. Други документи, при необходимост от страна на кандидата, спомагащи за обосновката на необходимостта от изпълнение на проектното предложение.

***Общи указания***:

Подписването на документите и прикачването им в ИСУН се извършва съгласно Ръководство за потребителя за модул „Е-кандидатстване“ и Приложение № 2 към условията за кандидатстване.

**25. Краен срок за подаване на проектните предложения[[12]](#footnote-12):**

**17.02.2025 г.**

**26. Допълнителна информация[[13]](#footnote-13):**

Кандидатът по процедурата може да иска разяснения по Условията за кандидатстване в срок до три седмици преди крайния срок за подаване на проектното предложение, като изпраща въпроси чрез информационната система ИСУН.

Разясненията от УО се дават по отношение на Условията за кандидатстване, не съдържат становище относно качеството на проектното предложение и са задължителни за кандидата. Писмени отговори ще бъдат публикувани в 10-дневен срок от получаване на искането, но не по-късно от две седмици преди крайния срок за подаване на проектното предложение. Отговорите ще бъдат публикувани в системата ИСУН, модул *Е-кандидатстване*, секция *„Въпроси и отговори“*, *Документи за кандидатстване и информация*, както и на интернет страницата на ПОС 2021-2027 г., като за това ще бъде информиран кандидатът.

**27. Приложения към Условията за кандидатстване:**

* Приложение № 1 – Анализ на остойностяването – образец;
* Приложение № 2 –Указания за попълване на формуляр за кандидатстване и подаване на проект по процедура „Мониторинг на популацията на вида кафява мечка“ чрез системата ИСУН;
* Приложение № 3 – Обща декларация – образец;
* Приложение № 4 – Декларация за данни от НСИ – образец.

1. https://www.moew.government.bg/static/media/ups/tiny/filebase/Nature/Biodiversity/Protected\_specie/Action\_Plans/AP\_ANIMALS/Mammalia/AP\_Ursus%20arctos\_2024\_2033.pdf [↑](#footnote-ref-1)
2. Посочват се конкретни изисквания към индикаторите (показателите) по процедурата, вкл. индикатори (показатели), които следва задължително да бъдат включени в проектните предложения, в случай че има такива. [↑](#footnote-ref-2)
3. https://www.eionet.europa.eu/etcs/etc-be/activities/reporting [↑](#footnote-ref-3)
4. Посочва се процентът на безвъзмездната финансова помощ (европейско и национално съфинансиране) и на съфинансирането от страна на бенефициентите (ако е приложимо). [↑](#footnote-ref-4)
5. Кандидатите за бенефициенти следва да имат предвид, че носят отговорност за изпълнение на договора за предоставяне на безвъзмездна финансова помощ в съответствие със закона и условията за изпълнение, като при наличие на някое от основанията по чл. 70, ал. 1 от ЗУСЕФСУ, финансовата подкрепа може да бъде отменена изцяло или частично чрез извършване на финансова корекция спрямо бенефициента, включително във връзка с дейността на партньора по проекта. [↑](#footnote-ref-5)
6. „Ненанасяне на значителни вреди“ означава да не се подкрепят или извършват икономически дейности, които нанасят значителни вреди на която и да било екологична цел, когато е приложимо, по смисъла на член 17 от Регламент (ЕС) 2020/852. [↑](#footnote-ref-6)
7. https://www.researchgate.net/publication/235845137\_Action\_Plan\_for\_Conservation\_of\_the\_Brow

   n\_Bear\_in\_Europe\_Ursus\_arctos. [↑](#footnote-ref-7)
8. Описват се изискванията за постигане на съответствие с хоризонталните принципи на ЕС и, ако е приложимо, на принос към тях. [↑](#footnote-ref-8)
9. Попълва се, ако по процедурата се извършва предварителен подбор на концепции за проектни предложения по смисъла на чл. 31, ал. 1 от Закона за управление на средствата от Европейските фондове при споделено управление. [↑](#footnote-ref-9)
10. Попълва се, ако по процедурата се извършва предварителен подбор на концепции за проектни предложения по смисъла на чл. 31, ал. 1 от Закона за управление на средствата от Европейските фондове при споделено управление. [↑](#footnote-ref-10)
11. В случай че по процедурата се извършва предварителен подбор на концепции за проектни предложения, документите, които се подават на този етап, се посочват отделно. [↑](#footnote-ref-11)
12. В случай че по процедурата се извършва предварителен подбор на концепции за проектни предложения, се посочва и краен срок за подаване на концепциите [↑](#footnote-ref-12)
13. По преценка на Управляващия орган. [↑](#footnote-ref-13)